Henrik Ødegaard (komponist)

Henrik Ødegaard (født 28. juli 1955 i Oslo) er en norsk komponist. Han er særlig kjent for sin vokale kirkemusikk, som er inspirert av gregoriansk sang og norsk folkemusikk.
Gjennom sin karriere har Ødegaard komponert mange store og små vokalverk, både for barn og voksne. Både i miniatyroperaen Du + jeg = to og i musicalen Anne Susanne i sol og regn spiller koret et sentral rolle, både musikalsk og dramatisk. Spill din glede for 7 barnekor har vært framført over hele Norge, og i kirkedramaet Kveikjaren, framført på Voss i 1999, deltok amatører og profesjonelle side om side. 
Mange av Ødegaards verker er også skapt for kirkens rom. Han er representert i Norsk Salmebok (1985), og er opphavsmann til tallrike små komposisjoner beregnet på kirkens gudstjenester og konserter. I årene 1981 til 2006 var han ansatt som kantor og korleder i Sauherad kommune i Telemark. Siden 2006 har han vært heltids komponist. Proprium Missae Nativitatis (1989), Sursum Musica (1991) og Transeamus (1998) henter materiale fra den gregorianske sang, og det elektrofoniske verket Klokkesang (1990) er en meditasjon over en kirkeklokkes klang. I Missa Festiva (1990) bruker Ødegaard en kombinasjon av enkle, toniske akkorder og mer kompliserte, spektrale klanger, i en sats der melodikk og harmonikk bygger på samme materiale. I 2004 ble oratoriet Der dagen er nattens bror framført 7 ganger i forskjellige kirker i Finnmark. Verket O magnum mysterium ble urframført av Nordic voices på Ultimafestivalen i Oslo i 2006, og på Oslo Filharmoniske Kors CD Gregorian key er flere verk av Ødegaard med. In manus tuas, domine ble framført på Oslo Internasjonale Kirkemusikkfestival i mars 2007. Oratoriet Sancta Birgitta ble urframført i Nidarosdomen under Olavsfestdagene i 2008.Bruk av mikrotonalitet som melodisk element er en del av Ødegaards tilnærming til den norske folkemusikken i egne verker. Ødegaard har arbeidet mye med hardingfele, bl.a. i Nyslått, en konsert for to hardingfeler og kammerorkester, som også er innspilt på CD (2000). I Sursum Musica (1991) og Landstadkantaten Stem nå alle gledens strenger (2002) medvirker en kvedar, som synger nykomponerte melodier med mikrotonalt materiale, som fra gammel salmesang. Ødegaard har ellers komponert større verk for messingensemble, en rekke solosanger og mange korsanger basert på materiale og estetikk fra gregoriansk sang.Ødegaard har skrevet verk for en rekke ensembler, utøvere, institusjoner og organisasjoner: Oslo kammerkor, Nordic Voices, Oslo-filharmonien, Telemark messingensemble, Telemark kammerkor, Telemark kammerorkester, Ultimafestivalen, Ny Musikk-Oslo, Oslo domkirkes guttekor, Berit Opheim,  Sondre Bratland, Norges barne- og ungdomskorforbund, Norsk kirkesangforbund, Norsk organistforbund, Osa-festivalen og Norges studentersangforening. Ødegaards verker har blitt oppført på en rekke festivaler i Norge som Festspillene i Bergen, Olavsfestdagene i Trondheim, Oslo Kammermusikkfestival, Oslo Internasjonale Kirkemusikkfestival, Ilios-festivalen i Harstad, Nordland Musikkfestuke i Bodø, Fartein Valen-festivalen i Haugesund/Valevåg og Osafestivalen på Voss. I 2013 skrev han bestillingsverket Beatitudes for Oslo Kammerkor og Nordic Voices som ble spilt inn og gitt ut på album i 2020. For komposisjonen ble Ødegaard nominert til Spellemannprisen 2020 i klassen TONOs komponistpris.I 2004 vant han 1. og 3. pris i komposisjonskonkurransen ved International Choral art festival i Jihlava, Tsjekkia med satser fra Tre gregorianske antifoner. I 2009 fikk han Fartein Valen-stipendet og var festivalkomponist på dette årets Valen-festival.Etter et studieopphold i Frankrike 1995-96 har Ødegaard vært med på arbeidet med å tilrettelegge sanger fra den gregorianske tradisjonen til norsk, både i Norsk kantoribok III (1998), gjennom utarbeidelse av tidebønner for organisasjonen Musica Sacra og i boka Nådens morgenlys, middelaldersk Olavsliturgi i vår tid.Fra høsten 2013 underviser Ødegaard i hymnologi/liturgikk og kirkemusikkomposisjon på Norges musikkhøgskole.
Henrik Ødegaard er medlem av Norsk Komponistforening.


== Produksjon ==


=== Verkliste (utvalg) ===
Proprium Missae Nativitatis (1989)
Klokkesang (1990)
Missa Festiva (1990)
Sursum Musica (1991)
Transeamus (1998)
Nyslått (2000)
Stem nå alle gledens strenger (2002)
Der dagen er nattens bror (2004)
O magnum mysterium (2006)
Gregorian key (2007)
Sancta Birgitta (2008)
Antiphona VII : Ecce virgo (2010)
Alle venter på deg (2013)
Canzona n° 1 (2013)
Beatitudes (2013)
I et vannspeil, i en gåte (2014)


=== Diskografi ===
Halvor Håkanes: Eg heiter Halvor (1992)
Gloppen Jentekor: (1992)
Oslo Kammerkor: Bergtatt (1999)
Telemark Kammerorkester: Nostos - Kruse / Kverndokk /Ødegaard (2005)
Nordic Voices: Djånki Don (2008)
Christiania Mannskor: Something New (2014)
Henrik Ødegaard: Music for solo voices (2015)
Vox Clamantis: Te Lucis Ante Terminum (2016)
Oslo Kammerko og Nordic Voices: Beatitudes (2020)


== Referanser ==


== Eksterne lenker ==
Henrik Ødegaards nettside
Henrik Ødegaard på Store norske leksikon
Biografi på Norsk Musikkinformasjon
Verkliste Arkivert 24. november 2016 hos Wayback Machine. fra NB noter
Henrik Ødegaards medlemsside, Norsk Komponistforening Arkivert 15. april 2019 hos Wayback Machine.